CELEX: 62015TN0289
Language: sk
Date: 2015-06-02 00:00:00
Title: Vec T-289/15: Žaloba podaná 2. júna 2015 – Hamas/Rada

27.7.2015   
            
            
               SK
            
            
               Úradný vestník Európskej únie
            
            
               C 245/43
            
         Žaloba podaná 2. júna 2015 – Hamas/Rada
   (Vec T-289/15)
   (2015/C 245/52)
   Jazyk konania: francúzština
   
      Účastníci konania
   
   
      Žalobca: Hamas (Doha, Katar) (v zastúpení: L. Glock, avocat)
   
      Žalovaná: Rada Európskej únie
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil rozhodnutie Rady (SZBP) 2015/521 z 26. marca 2015, ktorým sa aktualizuje a mení zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom, a ktorým sa zrušuje rozhodnutie 2014/483/SZBP, v rozsahu, v akom sa týka Hamas (vrátane Hamas-Izz-al-Din-al-Quassem),
            
         
               —
            
            
               zrušil vykonávacie nariadenie Rady (EÚ) 2015/513 z 26. marca 2015, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) č. 790/2014, v rozsahu, v akom sa týka Hamas (vrátane Hamas-Izz-al-Din-al-Quassem),
            
         
               —
            
            
               zaviazal Radu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza sedem žalobných dôvodov.
   
               1.
            
            
               Prvý žalobný dôvod založený na porušení článku 1 ods. 4 spoločnej pozície 2001/931 (1), keďže vnútroštátne rozhodnutia, na ktoré sa odvoláva Rada, nespĺňajú podmienky požadované uvedeným článkom na to, aby ich bolo možné považovať za rozhodnutia prijaté príslušným orgánom.
            
         
               2.
            
            
               Druhý žalobný dôvod založený na nesprávnom posúdení existencie skutkových okolností, keďže podstatná časť skutkových okolností citovaných Radou nie je podložená nijakými dôkazmi.
            
         
               3.
            
            
               Tretí žalobný dôvod založený na nesprávnom posúdení teroristickej povahy organizácie Hamas.
            
         
               4.
            
            
               Štvrtý žalobný dôvod založený na porušení zásady nezasahovania, ktorá bráni, aby Hamas predstavujúci legálne politické hnutie, ktoré zvíťazilo vo voľbách organizovaných v Palestíne a tvorí jadro palestínskeho hnutia, mohol byť považovaný za teroristický subjekt.
            
         
               5.
            
            
               Piaty žalobný dôvod založený na porušení povinnosti odôvodnenia Radou.
            
         
               6.
            
            
               Šiesty žalobný dôvod založený na porušení práv na obhajobu žalobcu, ako aj jeho práva na účinnú súdnu ochranu v rámci vnútroštátnej fázy konania.
            
         
               7.
            
            
               Siedmy žalobný dôvod založený na porušení práva na majetok, keďže zmrazenie prostriedkov žalobcu predstavuje neodôvodnený zásah do jeho práva na majetok.
            
         
      (1)  Spoločná pozícia Rady 2001/931/SZBP z 27. decembra 2001 o uplatňovaní špecifických opatrení na boj s terorizmom (Ú. v. ES L 344 s. 93; Mim. vyd. 08/001, s. 217).